### Beslutning

Godkendt.

### Sagsfremstilling

## Resume og sagens baggrund

Rådgiver Pilegaarden Consult anmoder på vegne af ejer af ejendommen [adresse] i [adresse], Kalundborg Kommune om at igangsætte planlægning på del af matr. nr. 9 Ubby by, [adresse], der giver grundlag for udvikling af et område på op til 95.000 m2 til boligbebyggelse. Arealet ligger i landzone, uden for bygrænsen og er pt i landbrugsdrift. Udvikling af området er blevet aktuelt efter omfattende arkæologiske fund og vanskelige funderingsforhold på et nærliggende, større areal omfattet af Lokalplan 1.17.

Anvendelsen vil forudsætte kommuneplantillæg med forudgående indkaldelse af ideer og forslag til planlægningen samt lokalplan. Sagen lægger op til, at udvalget beslutter, hvorvidt planprocessen skal igangsættes.

## Indstillinger

Chefen for Plan, Byg og Miljø indstiller, at planprocessen igangsættes ved at indkalde ideer og forslag til planlægningen for et nyt boligområde, øst for [adresse], uden for Ubbys byafgrænsning, jf. bilag 1-3

## Behandling

Teknik- og Miljøudvalget.

## Sagsfremstilling

*Om projektet*Ejers rådgiver har fremsendt projektforslag for del af landbrugsareal ved [adresse], jf. bilag 1. Ejer ønsker at udvikle arealet til boligområde med tæt-lav og åben-lav bebyggelse. Projektområdet omfatter ca. 95.000 m2 og det er tanken at udvikle det i tre etaper.

Første etape, Delområde 1, af det påtænkte projekt er vedlagt som bilag og beskrives i hovedtræk som følger (i uddrag):

Ønsket er at skabe et attraktivt boligområde i tilknytning til [adresse]. Området skal bebygges med en varieret boligbebyggelse, der kan tiltrække borgere fra forskellige befolkningsgrupper, og tilgodese de behov, der er for boligudbygning i Kalundborg Kommune.

Bygherre forventer at det nye boligområde vil tiltrække to af bosætningsstrategiens målgrupper: *de erhvervsaktive* og *de +50 årige*. Gruppen erhvervsaktive er meget i bred. I vores projekt, ser vi, at både vores tæt/lav og åben/lave bebyggelser vil kunne appellere til denne gruppe. Gruppen +50 årige kan også være erhvervsaktive, der bor i store boliger, men nu ønsker sig noget mindre. Ofte vil borgere i de mindre bysamfund, der ønsker en mindre bolig, have svært at ved at flytte fordi der ikke er andre passende boliger at flytte ind i.

Området ligger i Ubbys nordøstlige del, uden for den nuværende byagrænsning. Mod vest grænser området op til [adresse], hvorfra der påtænkes vejadgang. Mod syd grænser området op til boligbebyggelse, og mod øst og nord imod landbrugsområder.

Der ønskes opført en variation af tæt-lav, åben-lav, kædehuse mm. i 1 og 1½ etage med bebyggelses % afhængig af kommunens ønsker og behov. Grunden skråner, og forventningen er, at der også vil kunne etableres attraktive boliger med udsigt over landskabet.

Arealet nærmest nabobebyggelser i områdets vestlige del friholdes for bebyggelse og udlægges til fællesareal, vejareal og evt. regnvandshåndtering med LAR løsning.

*Arkæologi*Museum [adresse] har udtalt, at området ligger umiddelbart nord for kulturarvsareal af national betydning over og omkring Ingelise Mathiasen. Dér er dokumenteret intensiv bebyggelse og formodentlig hellige aktiviteter i oldtiden fra bondestenalder til vikingetid samt tidlig middelalder.

Museet anbefaler bygherre at indhente udtalelse jf. museumslovens §25 i god tid før jordarbejder og byggeri for at undgå uplanlagte udgifter og forsinkelser ved standsninger pga. arkæologiske fund. Se bilag 4.

*Restrummelighed i Ubby-Jerslev*Der er p.t. tre lokalplanlagte områder med restrummelighed på i alt 69 boliger i Ubby-Jerslev og administrationen har ikke kendskab til at der her er aktuelle planer for at iværksætte udvikling for nuværende. De tre områder er:

* Lokalplan nr. 534 for et tæt-lav boligområde i [adresse], restrummelighed 43 boliger.

* Lokalplan nr. 1.14 for et boligområde vest for Ubby Kirke, restrummelighed 10 boliger.

* Lokalplan nr. 516 for et boligområde ved [adresse] i [adresse], restrummelighed 16 boliger

Vedr. lokalplan 1.17 er der fortsat restrummelighed til ca. 110 boliger på to storparceller, men det er på Kommunalbestyrelsens møde den 24. januar 2023 besluttet, at byggemodning opgives, fordi der er omfattende arkæologiske interesser og vanskelige jordbundsforhold, som vil medføre væsentlige udgifter til dette.

*Administrationen anbefaler*Administrationen vurderer, at anmodningen er i god overensstemmelse med kommunens ønsker om at udlægge nye boligområder i henhold til forslag til udviklingsstrategi frem mod 2035, samt kommunens visioner for udvikling af attraktive boligområder. På denne baggrund anbefaler administrationen at planlægningen igangsættes med indkaldelse af ideer og forslag med henblik på at udarbejde nyt plangrundlag for et boligområde.

Administrationen anbefaler, på grund af de omfattende arkæologiske interesser i området, at bygherre indhenter udtalelse jf. museumslovens § 25 inden arbejdet med tillæg til kommuneplan og forslag til lokalplan iværksættes.

Såfremt der ikke kommer væsentlige bemærkninger til ideer og forslag, eller som følge af de arkæologiske forundersøgelser, anbefales det, at planarbejdet fortsættes uden at sagen fremlægges for udvalget på ny.

## Økonomiske konsekvenser

Ingen.